b'\n_START_ARTICLE_\nHannes Karjalainen\n_START_PARAGRAPH_\nJohannes (Hannes) Karjalainen (k\xc3\xa4ytti Saksassa peitenime\xc3\xa4 Sven Svanstr\xc3\xb6m), (24. marraskuuta 1892 Kajaani - 25. helmikuuta 1947) oli suomalainen j\xc3\xa4\xc3\xa4k\xc3\xa4rieversti. H\xc3\xa4nen vanhempansa olivat ty\xc3\xb6njohtaja Erkki Karjalainen ja Kustaava Kyll\xc3\xb6nen. H\xc3\xa4net vihittiin avioliittoon vuonna 1922 Elina Lovisa Vartiaisen kanssa.\n_START_SECTION_\nOpinnot\n_START_PARAGRAPH_\nKarjalainen kirjoitti ylioppilaaksi Kajaanin yhteiskoulusta vuonna 1913 ja liittyi Pohjois-Pohjalaiseen osakuntaan. Opintojaan h\xc3\xa4n jatkoi Helsingin yliopiston lainopillisessa tiedekunnassa vuosina 1913\xe2\x80\x931916. Sotilashallinnollisten kurssien 1. jakson h\xc3\xa4n suoritti vuonna 1928 ja 2. jakson vuonna 1930.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nKarjalainen liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 4. komppaniaan 14. maaliskuuta 1916. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, miss\xc3\xa4 h\xc3\xa4n haavoittui pahoin 24. hein\xc3\xa4kuuta 1916 ja siirrettiin sen johdosta pataljoonan t\xc3\xa4ydennysjoukkoon 1. syyskuuta 1916. Haavoista parannuttuaan h\xc3\xa4net komennettiin J\xc3\xa4\xc3\xa4k\xc3\xa4ripataljoona 27:n Berliinin toimistoon ja edelleen tammikuussa vuonna 1918 Suomen Tukholman l\xc3\xa4hetyst\xc3\xb6\xc3\xb6n, miss\xc3\xa4 h\xc3\xa4n palveli 26. kes\xc3\xa4kuuta 1919 saakka.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nTakaisin Suomeen Karjalainen palasi 1. hein\xc3\xa4kuuta 1919 ja astui armeijan palvelukseen ja m\xc3\xa4\xc3\xa4r\xc3\xa4ttiin nuoremmaksi upseeriksi Kaartin j\xc3\xa4\xc3\xa4k\xc3\xa4ripataljoonaan, josta h\xc3\xa4net kumminkin siirrettiin 26. hein\xc3\xa4kuuta 1919 Kajaanin sissipataljoonaan, miss\xc3\xa4 palveli aluksi nuorempana upseerina ja 15. elokuuta 1919 alkaen majoitusmestarina. Pataljoonan talousp\xc3\xa4\xc3\xa4llik\xc3\xb6ksi h\xc3\xa4net nimitettiin 3. tammikuuta 1920, mist\xc3\xa4 teht\xc3\xa4v\xc3\xa4st\xc3\xa4 h\xc3\xa4net siirrettiin 1. joulukuuta 1920 alkaen uudelleen nuoremmaksi upseeriksi. Teknillisiin joukkoihin h\xc3\xa4nelle tuli siirto 1. maaliskuuta 1922 ja h\xc3\xa4net sijoitettiin pataljoonan esikuntaan apulaisintendentiksi. Seuraavaksi h\xc3\xa4nt\xc3\xa4 siirreltiin talousp\xc3\xa4\xc3\xa4llikk\xc3\xb6n\xc3\xa4 seuraavasti ensin 28. huhtikuuta 1927 Autopataljoonaan, 15. kes\xc3\xa4kuuta 1928 Kuormastopataljoonaan ja 12. lokakuuta 1928 Karjalan kaartin rykmenttiin. Karjalan kaartin rykmentist\xc3\xa4 h\xc3\xa4net siirrettiin 14. syyskuuta 1934 p\xc3\xa4\xc3\xa4llik\xc3\xb6ksi Muonavarikko 2:een. Seuraavaksi h\xc3\xa4n sai nimityksen Puolustusministeri\xc3\xb6n ylireviisoriksi 21. joulukuuta 1934.\n_START_SECTION_\nTalvi- ja jatkosota\n_START_PARAGRAPH_\nTalvisotaan Karjalainen osallistui aluksi rauhanaikaisessa teht\xc3\xa4v\xc3\xa4ss\xc3\xa4\xc3\xa4n, kunnes h\xc3\xa4net siirrettiin P\xc3\xa4\xc3\xa4majaan, miss\xc3\xa4 h\xc3\xa4net sijoitettiin Taloushuollon tarkastajan toimistoon, mist\xc3\xa4 h\xc3\xa4net edelleen siirrettiin revisiotoimiston p\xc3\xa4\xc3\xa4llik\xc3\xb6ksi. V\xc3\xa4lirauhan aikana h\xc3\xa4n toimi samassa teht\xc3\xa4v\xc3\xa4ss\xc3\xa4, mutta jatkosodan aikana h\xc3\xa4net siirrettiin 10. Divisioonan huoltop\xc3\xa4\xc3\xa4llik\xc3\xb6ksi, mist\xc3\xa4 h\xc3\xa4n palasi takaisin revisiotoimiston p\xc3\xa4\xc3\xa4llik\xc3\xb6ksi vuonna 1942. Viel\xc3\xa4 samana vuonna h\xc3\xa4net siirrettiin huoltop\xc3\xa4\xc3\xa4llik\xc3\xb6n apulaiseksi Kannaksen Ryhm\xc3\xa4n esikuntaan, miss\xc3\xa4 h\xc3\xa4n palveli vuoteen 1943 saakka, jolloin h\xc3\xa4net palautettiin takaisin P\xc3\xa4\xc3\xa4majaan ja h\xc3\xa4net nimitettiin taloushuollon tarkastajaksi. Seuraavaksi h\xc3\xa4net siirrettiin Huoltokoulun johtajaksi, josta h\xc3\xa4net siirrettiin vuonna 1944 Revisiotoimiston p\xc3\xa4\xc3\xa4llik\xc3\xb6ksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n palveli aina vuoteen 1947 saakka. H\xc3\xa4net haudattiin Helsingin Hietaniemen hautausmaalle.'